題瑞松亭
作者：李處權
朝代：宋

paragraphs: 德積固有源，吉卜可無地。
要知青囊術，詎盡黄壤計。
翁族鼎七閩，籍甚月旦議。
五車聞善訓，三遷見深意。
父子兄弟間，接武廣寒桂。
世方慕朱紫，此道非我貴。
而今二阮賢，風雅果未墜。
婆娑竹林下，頗用文章戲。
諸郎赤鳳麟，唾手可高位。
惟松歲寒質，似抱君子器。
偉此無情物，胡然效斯瑞。
天人理則懸，聲聞在交際。
我行幾千里，歲晚飄零至。
升亭整素冠，敬仰動長喟。
塜木助芊芊，前山益佳氣。